b'\n_START_ARTICLE_\nSverige og Norges s\xc3\xb8knad til EM i fotball 2016\n_START_PARAGRAPH_\nDen 26. februar 2009 holdt NFF og det svenske fotballforbundet en pressekonferanse hvor de offentliggjorde at de s\xc3\xb8kte EM i fotball 2016. Tidligere hadde man fors\xc3\xb8kt p\xc3\xa5 en nordisk s\xc3\xb8knad for EM i 2008 som gikk heller d\xc3\xa5rlig, men Sverige har alene arrangert EM i fotball 1992 og VM i fotball 1958. 9. desember 2009 ble imidlertid s\xc3\xb8knaden skrinlagt, ettersom regjeringene i Norge og Sverige ikke vil gi statsgaranti.\n_START_SECTION_\nHistorie og utvikling\n_START_PARAGRAPH_\nI desember 2005 ringte bystyret i G\xc3\xb6teborg til det Svenske Fotballforbundet og spurte om de var interessert i \xc3\xa5 s\xc3\xb8ke om EM i 2016. SvFF syntes planen var interessant og bestemte seg raskt for \xc3\xa5 s\xc3\xb8ke. Etter den mislykte nordiske s\xc3\xb8knaden for EM i 2008 bestemte man at denne gangen skulle man kun ha \xc3\xa9n meds\xc3\xb8ker. Valget stod mellom Norge og Danmark. Norges Fotballforbund syntes dette var en spennende tanke og bestemte seg raskt for \xc3\xa5 si ja til foresp\xc3\xb8rselen fra svenskene. I desember 2006 ble det kjent at Norge og Sverige jobber sammen om en s\xc3\xb8knad. Siden Norge og Sverige i dag kun har \xc3\xa9n arena som oppfyller UEFAs krav til arenaer, Ullevi i G\xc3\xb6teborg, var det klart at en norsk-svensk s\xc3\xb8knad ville kreve store utvidelser av arenaer b\xc3\xa5de i Norge og Sverige._NEWLINE_Oppgaven ble ikke mindre da UEFA 26. september 2008 offentliggjorde at det blir en utvidelse fra 16 til 24 lag i dette mesterskapet, noe som gjorde at arrang\xc3\xb8rkravene ble enda strengere. Likevel fortsatte arbeidet for fullt.\n_START_SECTION_\nVertsbyer i Norge\n_START_PARAGRAPH_\nNorge stiller med 4 arenaer.\n_START_SECTION_\nOslo\n_START_PARAGRAPH_\nDet var tidlig klart at Oslo skulle velges som hovedby for den norske delen av s\xc3\xb8knaden. Ullevaal Stadion var for lite for kravet p\xc3\xa5 50\xc2\xa0000 seter, og kunne ikke utvides til s\xc3\xa6rlig mer enn 30\xc2\xa0000. Drastiske grep m\xc3\xa5tte derfor tas._NEWLINE_Den 6. februar 2008 offentliggjorde Norges Fotballforbund planer om \xc3\xa5 selge Ullevaal stadion og bygge en ny toppmoderne arena med plass til 50\xc2\xa0000 tilskuere en annen plass i Oslo for \xc3\xa5 gj\xc3\xb8re Norges s\xc3\xb8knad mer konkurransedyktig. Den 23. juni 2008 ble det klart at NFF snuste p\xc3\xa5 tomt i Groruddalen for dette form\xc3\xa5let. NFF har i ettertid sagt at de vil vurdere \xc3\xa5 bygge dette stadionet ogs\xc3\xa5 om Norge/Sverige ikke skulle f\xc3\xa5 arrangere EM, siden stadionet har kapasitet til \xc3\xa5 arrangere UEFA-cupfinaler. Fotballforbundet har ogs\xc3\xa5 to alternativer p\xc3\xa5 papiret, et scenario er et stadion som vil romme 55\xc2\xa0000 tilskuere og et siste som vil romme 65\xc2\xa0000 tilskuere. Hvis det blir EM s\xc3\xa5 vil dette stadionet st\xc3\xa5 ferdig senest sommeren 2014._NEWLINE_Vinteren 2009 ble s\xc3\xa5 Ullevaal Stadion lagt ut for salg. NFF har 2011 besluttet skrinlegge planene om et nytt stadion i Groruddalen og satse p\xc3\xa5 \xc3\xa5 utvide Ullevaal stadion med ytterligere 2700 sitteplasser.\n_START_SECTION_\nEndelig valgt\n_START_PARAGRAPH_\n9. juli 2009 ble de fire arrang\xc3\xb8rbyene/stadionene offentliggjort av NFF. Det var mange krefter som pr\xc3\xb8vde \xc3\xa5 p\xc3\xa5virke og if\xc3\xb8lge NFF flere gode s\xc3\xb8knader, men man endte opp med Oslo, Skedsmo (Lillestr\xc3\xb8m), Trondheim og Stavanger.\n_START_SECTION_\nEkstern rapport og terminering\n_START_PARAGRAPH_\nKonsulentselskapene Econ P\xc3\xb6yry og Holte Consulting overleverte til Kulturdepartementet 8. desember 2009 en rapport som var sv\xc3\xa6rt kritisk til EM-s\xc3\xb8knaden. Den uttalte bl.a.: \xc2\xabDet er vanskelig \xc3\xa5 se hvorledes Norges kapasitet kan im\xc3\xb8tekomme behovet for innkvartering og transport. Uavklarte tomte- og finansieringsl\xc3\xb8sninger knyttet til flere av de foresl\xc3\xa5tte arenaene vanskeliggj\xc3\xb8r kostnadseffektiv gjennomf\xc3\xb8ring av planene. Det fremst\xc3\xa5r ogs\xc3\xa5 som lite sannsynlig at alle arenaer kan ferdigstilles innen de fristene som er fastsatt av UEFA\xc2\xbb._NEWLINE_Rapporten kan leses her._NEWLINE_Dagen etter ble det klart at Norge og Sverige trakk EM-s\xc3\xb8knaden. Grunnen var at ingen av de to landenes regjeringer vil stille statsgaranti for en s\xc3\xb8knad._NEWLINE_NFF var skuffet over vedtaket, men \xc3\xb8nsket ogs\xc3\xa5 \xc3\xa5 presisere at \xc2\xabplanleggingen av et nytt nasjonalanlegg i Groruddalen fortsetter med samme styrke og intensitet\xc2\xbb.'